b"\n_START_ARTICLE_\nKavalergardai\n_START_PARAGRAPH_\nKavalergardai (rus. \xd0\xba\xd0\xb0\xd0\xb2\xd0\xb0\xd0\xbb\xd0\xb5\xd1\x80\xd0\xb3\xd0\xb0\xcc\x81\xd1\x80\xd0\xb4\xd1\x8b, i\xc5\xa1 pranc. cavalier 'raitelis' + pranc. garde 'apsauga') - Rusijos imperijos kavalergard\xc5\xb3 pulko (rus. \xd0\x9a\xd0\xb0\xd0\xb2\xd0\xb0\xd0\xbb\xd0\xb5\xd1\x80\xd0\xb3\xd0\xb0\xd1\x80\xd0\xb4\xd1\x81\xd0\xba\xd0\xb8\xd0\xb9 \xd0\xbf\xd0\xbe\xd0\xbb\xd0\xba) kariai. Pirmieji kavalergardai buvo imperatoriaus garb\xc4\x97s sargyba.\n_START_SECTION_\nKavalergardai Austerlico m\xc5\xab\xc5\xa1yje\n_START_PARAGRAPH_\nKovos krik\xc5\xa1t\xc4\x85 kavalergard\xc5\xb3 pulkas gavo 1805 m. lapkri\xc4\x8dio 20 d. Austerlico m\xc5\xab\xc5\xa1yje. Kritiniu kautyni\xc5\xb3 momentu, kai rus\xc5\xb3 gvardija gerokai stambesni\xc5\xb3 pranc\xc5\xabz\xc5\xb3 paj\xc4\x97g\xc5\xb3 buvo prispausta prie Raustico upelio, kavalergardai u\xc5\xbetvanka persik\xc4\x97l\xc4\x97 per upel\xc4\xaf. Pirmi trys eskadronai pasuko de\xc5\xa1in\xc4\x97n ir \xc4\x97m\xc4\x97 sulaikyti pranc\xc5\xabz\xc5\xb3 atakas, o ketvirtasis ir penktasis eskadronai atakavo lengv\xc4\x85j\xc4\x85 pranc\xc5\xabz\xc5\xb3 kavalerij\xc4\x85, kuri spaudusi\xc4\x85 Semionovskoj\xc4\x97s leibgvardijos pulk\xc4\x85. 4-asis eskadronas, vadovaujamas pulkininko kunigaik\xc5\xa1\xc4\x8dio N. Repnino-Volkonskio, ir 1-ojo \xc5\xa1efo eskadrono 1-asis b\xc5\xabrys, vadovaujamas korneto A. Albrechto, buvo apsupti. I\xc5\xa1tr\xc5\xabko tik 18 kavalergard\xc5\xb3, lik\xc4\x99 \xc5\xbeuvo ar su\xc5\xbeeisti pateko \xc4\xaf nelaisv\xc4\x99. _NEWLINE_M\xc5\xab\xc5\xa1yje pulkas prarado tre\xc4\x8ddal\xc4\xaf karinink\xc5\xb3 ir 226 jaunesni\xc5\xb3 rang\xc5\xb3 karius. U\xc5\xbe m\xc5\xab\xc5\xa1\xc4\xaf pulko \xc5\xa1efas generolas leitenantas F. Uvarovas ir pulko vadas generolas majoras N. Depreradovi\xc4\x8dius gavo 3-io laipsnio \xc5\xa1v. Georgijaus ordinus, pulkininkas N. Repninas-Volkonskis - 4-ojo laipsnio Georgijaus ordin\xc4\x85, lik\xc4\x99 eskadron\xc5\xb3 vadai pulkininkai A. Avdulinas, N, Titovas, S. U\xc5\xa1akovas ir A. Davydovas bei Uvarovo adjutantai \xc5\xa1tabsrotmistras P. Balabinas ir poru\xc4\x8dikas A. \xc4\x8cerny\xc5\xa1iovas - 4-ojo laipsnio \xc5\xa1v. Vladimiro ordinus, visi su\xc5\xbeeisti karininkai - auksinius ginklus (\xc5\xa1pagas), visi lik\xc4\x99 karininkai - \xc5\xa1v. Anos kry\xc5\xbeius \xe2\x80\x9eU\xc5\xbe nars\xc4\x85\xe2\x80\x9c ant \xc5\xa1pag\xc5\xb3. Visi junkeriai gavo karinink\xc5\xb3 laipsnius.\n_START_SECTION_\nKavalergardai Borodino m\xc5\xab\xc5\xa1yje\n_START_PARAGRAPH_\n1812 m. pulkininko K. Levenvoldo vadovaujamas kavalergard\xc5\xb3 pulkas pasi\xc5\xbeym\xc4\x97jo Borodino kautyn\xc4\x97se. Generolo majoro I. \xc5\xa0evi\xc4\x8diaus brigada (i\xc5\xa1 raitojo ir kavalergard\xc5\xb3 pulk\xc5\xb3) \xc4\xaf m\xc5\xab\xc5\xa1\xc4\xaf \xc4\xafsijung\xc4\x97 kritiniu momentu, kai pranc\xc5\xabzai tre\xc4\x8di\xc4\x85 kart\xc4\x85 atakavo Rajevskio baterij\xc4\x85. Nors pulkininkas Levenvoldas \xc5\xbeuvo pa\xc4\x8dioje kavalergard\xc5\xb3 atakos prad\xc5\xbeioje, kavalergardai numu\xc5\xa1\xc4\x97 Gru\xc5\xa1i kavalerij\xc4\x85. M\xc5\xab\xc5\xa1yje kavalergardai prarado 14 karinink\xc5\xb3 ir 93 \xc5\xbeemesni\xc5\xb3 rang\xc5\xb3 kavalergardus. Lik\xc4\x99 gyvi karininkai buvo apdovanoti: N. Leva\xc5\xa1ovas - 4-ojo laipsnio \xc5\xa1v. Georgijaus ordinu, M/ Luninas, S. Lanskojus ir K. Leva\xc5\xa1ovas - auksin\xc4\x97mis \xc5\xa1pagomis. Visi lik\xc4\x99 karininkai - sekan\xc4\x8diais pagal vyresnum\xc4\x85 ordinais, o 63 \xc5\xbeemesni\xc5\xb3 rang\xc5\xb3 kariai - Karinio ordino pasi\xc5\xbeym\xc4\x97jimo \xc5\xbeenklais.\n_START_SECTION_\nKrymo karas\n_START_PARAGRAPH_\nKrymo karo metu 1853-1855 m. kavalergard\xc5\xb3 pulkas bazavosi Biala Podliaskoje (Lenkija), nes tuo metu ties vakarine Rusijos imperijos siena buvo sutelkta Austrijos ir Pr\xc5\xabsijos kariuomen\xc4\x97.\n_START_SECTION_\nPulko jubiliejus\n_START_PARAGRAPH_\n1899 m. sausio 11 d. buvo prabangiai at\xc5\xa1v\xc4\x99stas 100 met\xc5\xb3 pulko jubiliejus. Michailo manie\xc5\xbee (\xd0\x9c\xd0\xb8\xd1\x85\xd0\xb0\xd0\xb8\xd0\xbb\xd0\xbe\xd0\xb2\xd1\x81\xd0\xba\xd0\xb8\xd0\xb9 \xd0\xbc\xd0\xb0\xd0\xbd\xd0\xb5\xd0\xb6) Peterburge \xc4\xafvyko pulko paradas, pulkui \xc4\xafteikta nauja v\xc4\x97liava. Po to pulko karininkai dalyvavo pusry\xc4\x8diuose Ani\xc4\x8dkovo r\xc5\xabmuose. Buvo pagaminti atmintinis medalis ir specialus \xc5\xbeetonas. _NEWLINE_Imta rengti keturi\xc5\xb3 tom\xc5\xb3 kavalergard\xc5\xb3 biografij\xc5\xb3 rinkin\xc4\xaf, kuriame v\xc4\x97liau buvo paskelbtos vis\xc5\xb3 1724-1908 m. pulke tarnavusi\xc5\xb3 karinink\xc5\xb3 biografijos.\n_START_SECTION_\nPirmasis pasaulinis karas\n_START_PARAGRAPH_\nPirmojo pasaulinio karo prad\xc5\xbeioje 1-oji gvardijos kavalerijos divizija, \xc4\xaf kuri\xc4\x85 \xc4\xaf\xc4\x97jo ir kavalergard\xc5\xb3 pulkas, tapo Jungtinio kavalerijos korpuso, kuriam vadovavo generolas leitenantas chanas Huseinas Nachi\xc4\x8devanskis (\xd1\x85\xd0\xb0\xd0\xbd \xd0\x93\xd1\x83\xd1\x81\xd1\x81\xd0\xb5\xd0\xb9\xd0\xbd \xd0\x9d\xd0\xb0\xd1\x85\xd0\xb8\xd1\x87\xd0\xb5\xd0\xb2\xd0\xb0\xd0\xbd\xd1\x81\xd0\xba\xd0\xb8\xd0\xb9), dalimi. \xc5\xa0is korpusas sudar\xc4\x97 de\xc5\xa1ini\xc4\x85j\xc4\x85 Rusijos 1-osios armijos kavalerijos grup\xc4\x99. _NEWLINE_Pirmasis kavalergard\xc5\xb3 m\xc5\xab\xc5\xa1is \xc5\xa1iame kare \xc4\xafvyko 1914 m. rugpj\xc5\xab\xc4\x8dio 6 d. prie Kau\xc5\xa1eno kaimo (Ryt\xc5\xb3 Pr\xc5\xabsijos operacija). M\xc5\xab\xc5\xa1yje prie Kau\xc5\xa1eno ir Kraupi\xc5\xa1keno kavalergard\xc5\xb3 ir leibgvardijos raitasis pulkai nukautais ir su\xc5\xbeeistais prarado daugiau kaip pus\xc4\x99 karinink\xc5\xb3. Suminiai nuostoliai buvo apie 380 kari\xc5\xb3. Vokie\xc4\x8diai prarado 1200 \xc5\xbemoni\xc5\xb3. _NEWLINE_Iki 1916 m. pulkas kariavo \xc4\xafvairiuose frontuose. Baltus mundurus ir auksaspalves kirasas pakeit\xc4\x97 slepiamosios spalvos uniformos. Kavalergardus \xc4\x97m\xc4\x97 mokyti ne kautis raiteli\xc5\xb3 rikiuot\xc4\x97je, o kastis apkasus, perb\xc4\x97gin\xc4\x97ti ir \xc5\xa1liau\xc5\xbeti. 1916 m. liepos m\xc4\x97n. pulkas dalyvavo Brusilovo prasiver\xc5\xbeime. Po to pulkas buvo pervestas \xc4\xaf u\xc5\xbenugar\xc4\xaf._NEWLINE_1917 m. kovo m\xc4\x97n. kavalergard\xc5\xb3 pulkas gavo u\xc5\xbeduot\xc4\xaf saugoti \xc5\xa0epetivkos ir Kazatino gele\xc5\xbeinkelio stotis ir gaudyti dezertyrus. Rugpj\xc5\xab\xc4\x8dio 30 d. Sarnuose ir Kazatine, kur stov\xc4\x97jo kavalergard\xc5\xb3 divizionai, \xc4\xafvyko mitingai, kuri\xc5\xb3 dalyviai nutar\xc4\x97 \xe2\x80\x9ei\xc5\xa1reik\xc5\xa1ti nepasitik\xc4\x97jim\xc4\x85 visais pulko karininkais\xe2\x80\x9c. Ypatingosios armijos komisaras \xc4\xafsak\xc4\x97: \xe2\x80\x9eD\xc4\x97l a\xc5\xa1traus kareivi\xc5\xb3 nepasitik\xc4\x97jimo pulko vadovybe visi karininkai, rugs\xc4\x97jo 1 d. esantys pulko s\xc4\x85ra\xc5\xa1uose, turi palikti pulk\xc4\x85 ir b\xc5\xabti pakeisti demokrati\xc5\xa1kesniais\xe2\x80\x9c. Lapkri\xc4\x8dio 1 d. kavalergard\xc5\xb3 pulke liko tik 4 karininkai. Lapkri\xc4\x8dio 3 d. atvyko naujas pulko vadas pulkininkas Abramovas i\xc5\xa1 8-ojo drag\xc5\xabn\xc5\xb3 Astrachan\xc4\x97s pulko, kuris atve\xc5\xbe\xc4\x97 paliepim\xc4\x85 karininkams vykti \xc4\xaf Kijev\xc4\x85. Netrukus lapkri\xc4\x8dio m\xc4\x97n. pulkas buvo i\xc5\xa1formuotas.\n_START_SECTION_\nPulko uniforma\n_START_PARAGRAPH_\nPulko uniforma primin\xc4\x97 Aleksandro I ir Nikolajaus I laikus. Kavalergardai d\xc4\x97v\xc4\x97davo baltus koletus, o \xc5\xbeiem\xc4\x85 - milines, vir\xc5\xa1 kuri\xc5\xb3 u\xc5\xbesid\xc4\x97davo blizgan\xc4\x8dias varines kirasas. \xc5\xa0almai irgi buvo variniai, su prisuktais smaigaliais, o ypatingomis progomis - su prisuktais pasidabruotais dvigalviais ereliais, kuriuos kareiviai vadindavo \xe2\x80\x9ebaland\xc4\x97liais\xe2\x80\x9c (rus. \xd0\xb3\xd0\xbe\xd0\xbb\xd1\x83\xd0\xb1\xd0\xba\xd0\xb8). Ne\xc5\xa1iodavo pala\xc5\xa1us plienin\xc4\x97se mak\xc5\xa1tyse. Balnus pridengdavo didel\xc4\x97mis raudonomis skraist\xc4\x97mis, apsi\xc5\xabtomis sidabriniais galionais. Pirma eil\xc4\x97 raitoje rikiuot\xc4\x97je laikydavo pikas. _NEWLINE_\xc4\xaeprastin\xc4\x97 \xc5\xbeygio uniforma buvo juodi vienbor\xc4\x8diai vicmundurai ir fura\xc5\xbekos. Ginkluoti kavalergardai b\xc5\xabdavo taip pat, kaip ir likusi kavalerija - \xc5\xa1a\xc5\xa1komis ir \xc5\xa1autuvais. _NEWLINE_Dalyvaudami garb\xc4\x97s sargybose kavalergardai tur\xc4\x97davo d\xc4\x97v\xc4\x97ti r\xc5\xabm\xc5\xb3 paradin\xc4\x99 uniform\xc4\x85 (rus. \xd0\xb4\xd0\xb2\xd0\xbe\xd1\x80\xd1\x86\xd0\xbe\xd0\xb2\xd0\xb0\xd1\x8f \xd0\xbf\xd0\xb0\xd1\x80\xd0\xb0\xd0\xb4\xd0\xbd\xd0\xb0\xd1\x8f \xd1\x84\xd0\xbe\xd1\x80\xd0\xbc\xd0\xb0): vir\xc5\xa1 munduro b\xc5\xabdavo u\xc5\xbesivelkama raudono milo kirasa, o kojas pridengdavo baltos zom\xc5\xa1os aptemptos keln\xc4\x97s, kurias u\xc5\xbesitempti b\xc5\xabdavo \xc4\xafmanoma tik dr\xc4\x97gnas, ir botfortai. Du tris kartus per metus prireikdavo dar ir balin\xc4\x97s uniformos, kuri\xc4\x85 vilk\xc4\x97davo r\xc5\xabm\xc5\xb3 baliuose. Kavalergardai karininkai dar tur\xc4\x97davo tur\xc4\x97ti ir Nikolajaus stiliaus milin\xc4\x99 su pelerina ir bebrine apykakle. _NEWLINE_Karininkams uniformos labai brangiai kainuodavo, tod\xc4\x97l kavalergard\xc5\xb3 ir raitosios gvardijos pulko (kurio karininkams irgi reik\xc4\x97davo tiek pat daug aprangos) karininkai buvo suk\xc5\xabr\xc4\x99 kooperatinb\xc4\x99 gvardijos ekonomin\xc4\x99 bendrov\xc4\x99, kuri tur\xc4\x97jo savo siuvykl\xc4\x85. V\xc4\x97liau tokios ekonomin\xc4\x97s bendrov\xc4\x97s atsirado daugelyje dideli\xc5\xb3 \xc4\xafgul\xc5\xb3. _NEWLINE_I\xc5\xa1laidas aprangai apsunkindavo reikalavimas \xc4\xafsigyti \xc5\xbeirgus. Kiekvienas gvardijos kavalerijos karininkas, ateidamas \xc4\xaf pulk\xc4\x85, tur\xc4\x97davo tur\xc4\x97ti du nuosavus \xc5\xbeirgus, atitinkan\xc4\x8dius rikiuot\xc4\x97s reikalavimus. Tuo tarpu armijos kavalerijos karininkai tur\xc4\x97davo tur\xc4\x97ti vien\xc4\x85 nuosav\xc4\x85 arkl\xc4\xaf, antrasis b\xc5\xabdavo valdi\xc5\xa1kas."